**"נוף בהזמנה"**

**מאת: עינת סגל כהן**

**קבוצת המרכז לחיים עצמאיים**

**יוני 2021**

**דמויות:**

**איילת –** המדריכה (שינוי)

**בועז** – העוזר מדריכה (עצמאות)

**\*תומר** – הבדחן (למלא חוסר)

**\*אורי** – השתקן (להראות)

**אילן** – הרוחניק (חופש)

**\*אלון** – הקוטר (משמעות)

**\*מיתר** – המשוררת (אומץ)

**אושרי** – השמח (נוכחות)

**צוף** – המציקן (להתבגר)

**תמונה 1**

**(מוסיקה. במה ריקה. אל הבמה נכנסת חבורת מטיילים. הם בעיצומו של טיול, נראים עייפים ומרוטים. שרים שיר עייף "אנו הולכים בדרך..." בראש הקבוצה הולכת המדריכה איילת עם מפה בידה ובמאסף צועד יד ימינה העוזר בועז)**

איילת: לא שומעים אתכם!

כולם: "..הופה היי... הופה היי...אנו הולכים בדרך..."

**(המדריכה עוצרת ומסמנת לעוזר מדריך לבוא)**

איילת: **(מסתכלת מסביב)** תודיע לכולם שאנחנו עוצרים כאן לחניית לילה.

בועז: כאן?? אבל..

איילת: שמעת מה אמרתי?

בועז: כן.

איילת: אז בבקשה.

בועז: אני פשוט חושב שזה לא המקום הנכון..

איילת: הלכנו במסלול הירוק כפי שתוכנן, הכל בסדר. אין לי בעיה להמשיך אבל נראה לי שכולם כבר עייפים אז עדיף שנעצור.

בועז: הבנתי

**(בועז העוזר חוזר אחורה אל הקבוצה שעומדת במקום וממתינה להוראות)**

בועז: ח'ברה, אתם יכולים להוריד ציוד ותרמילים, אנחנו נעצור כאן הלילה.

אלון: כאן?? מתי זה ייגמר כבר....

תומר: על הכיפאק

מיתר: איזה יופי של נוף

אילן: מישהו רוצה מים?

אושרי: נעשה מדורה!

צוף: בואו נעשה תמונה!

אלון: מה, פה נישן?

איילת: **(בתקיפות)** כן, פה. יש למישהו בעיה? **(כולם משתתקים ומשפילים מבט)** אז אם אין לאף אחד בעיה תתחילו לפרק ציוד ולבנות אוהלים

**(כולם מורידים ציוד, חלק מתיישבים על סלעים או על האדמה, אילן עובר בין כולם עם המימייה)**

תומר : **(מוציא חטיף)** מישהו רוצה במבה?

אושרי: אני אשמח!

**(גם אורי מוציא סוכריות ומתחיל לחלק לכולם)**

אלון: נשבע לכם שאם יציעו לי עוד סוכריה, או שוקולד אני אשתגע.

אילן: זו רק סוכריה.

מיתר: מתחשק לי לצלם את הנוף היפה ולשלוח להורים.

אושרי: חבל שאסור פלאפונים...

צוף: קדימה חברים, בואו נעשה תמונה!

אילן: הי, אל תדרכו פה! זה צמח מאוד נדיר

צוף: צודק, סליחה

אלון: אולי די כבר??

**(תומר ואורי ניגשים למדריכה ולבועז שעומדים בצד ומדברים)**

תומר: הבאתי מרשמלו שנכין על המדורה, מה את אומרת המדריכה?

איילת: **(בקשיחות)** אניאומרת שתלך קודם לעזור לכולם. מה אתה אומר?

אורי: רוצה סוכריה?

**(המדריכה תוקעת בהם מבט מאיים והם בורחים)**

בועז: **(למדריכה)** אז מה התכניות שלנו להערב?

איילת: האמת שנגמרו לי הרעיונות.

בועז: גם אתמול נגמרו לך הרעיונות...

איילת: **(בחשדנות)** אתה רומז משהו?

בועז: **(משנה נושא)** אולי הערב נעשה קצת גיבוש? נראה לי שכולם ישמחו.

איילת: אין לי התנגדות. כל עוד לא תדרשו ממני לרקוד ריקודי בטן או משהו כזה..**(הולכת)**

בועז: לאן את הולכת?

איילת: להשתין, מותר? **(יוצאת מהבמה)**

**תמונה 2**

**סצינת התארגנות. כולם בונים את הבמה. פותחים אוהלים, מכינים מדורה, אוספים זרדים ועצים. הכל תוך כדי מוסיקה.**

**תמונה 3**

**(מיתר ניגשת לבועז)**

מיתר: סליחה, המדריך?

בועז: כן?

מיתר: אני לא רוצה להתלונן אבל קשה לישון על המזרן הדק...ואני לא מצליחה להרדם.

בועז: איך אני יכול לעזור לך?

מיתר: חשבתי אולי יש למישהו מזרן ספייר שאוכל להשאיל.

בועז: אולי תשאלי את הח'ברה **(יוצא מהבמה לצד השני)**.

מיתר: לאן אתה הולך?

בועז: להשתין, מותר?

**(בועז הולך ומיתר חוזרת לחבורה)**

מיתר: אה תגידו, יש למישהו אולי מזרן נוסף שהוא לא משתמש בו?

אלון: לי יש.

מיתר: וואו תודה!

אלון: בבית **(מתפוצץ מצחוק ומיתר מתבאסת)**

אורי: לא יפה...

תומר: אני מבין אותך, גם לי קשה. אני כל כך רוצה הביתה כבר..

אלון: ידענו מראש שישנים פה בשטח. אז מה קרה פתאום?

צוף: אני חושב שצריך לצלם גם את הרגעים הקשים.

אילן: **(ניגש למיתר)** את יכולה לקחת את שלי.

מיתר: באמת?

אושרי: אז על מה אתה תישן?

אילן: אין כמו לישון על האדמה.

מיתר: תודה רבה!

אילן: רוצים תה צמחים?

כולם: כן! כן! לי בלי סוכר/אני שתיים סוכר...

**(הם ממשיכים להתארגן על הבמה)**

אילן: אם מישהו נתקל בצמח לא מוכר שיקרא לי. צריך להזהר.

אושרי: הנה, יש פה משהו. **(נעמד קדימה)**

אילן: לא, לא, זה עשב.**(נשאר לעמוד קדימה)**

אושרי: מה דעתכם שנעלה אחר כך על ההר שם **(מצביע)** ונספור כוכבים? זה יכול להיות רומנטי כזה.

אלון: באיזה קטע רומנטי? התחתנתי איתך ולא ידעתי? **(נקרע מצחוק)**

אורי: לא יפה.

תומר: הוא בסה"כ הציע רעיון... **(צעד קדימה)**

מיתר: רעיון מעולה! אולי נוכל לראות את יופיטר.**(צעד קדימה)**

צוף: ואני אוכל לצלם! **(צעד קדימה)**

אורי: אז בואו נעלה לשם אחר כך **(צעד קדימה)**

**(כולם עומדים בשורה ורק אלון בצד)**

**תמונה 4**

**(פריז. כאשר כל אחד מדבר בתורו)**

אורי: אף אחד פה לא באמת מכיר אותי...

מיתר: אלוהים, תעשה שאהיה חזקה ואצליח לעבור את הלילה הזה.

תומר: מעניין מה עוד הבאתי לאכול...בא לי משהו מלוח עכשיו.

אלון: אם עוד מישהו יתקרב אליי אני ישאג עליו..

אושרי: כמה כיף!!! איזה אויר נעים יש פה. מעניין מה נראה מחר...

צוף: נראה לי שהח'ברה פה לא כל כך אוהבים להצטלם...

אילן: אוי, הנה עקבות של מרמיטה מצויה!

בועז: אני כל כך משתדל והמדריכה לא מרוצה ממני...

**פאוזה**

בועז: "הרוח נושבת קרירה..." (כולם מצטרפים לשירה)

**תמונה 5**

**(מוסיקה. התחילה השקיעה, כולם יושבים סביב למדורה. אילן מסביב מנקש עשבים לתה)**

איילת: אז ככה, הלו"ז למחר יתקיים כמתוכנן..

תומר: את יכולה בבקשה להזכיר לנו?

איילת: בוודאי. אנחנו מדרימים ל...איך קוראים לזה? אה..**(לבועז)** איך קוראים למצפה ההוא?

בועז: מצפה בקעת שפיר.

איילת: כן, מצפה בקעת שפיר. ולאחר מכן נרד לקו פרשת המים שבין נחל גוברין ונחל ארנון.

בועז לכיש

איילת: סליחה?

בועז: נחל לכיש לא ארנון.

איילת: זה מה שאמרתי לא?

בועז: לא, אמרת ארנון.

איילת: בכל אופן זה מה שהתכוונתי. נקנח בארוחת ערב במאהל אה... נחמד **(שכחה את השם)**

בועז: מאהל שפיר.

איילת: ברור...שפיר! כי זה בבקעת שפיר. ושם גם יחכו לנו האוטובוסים הביתה.

אלון: לפחות נשאר רק לילה אחד.

אושרי: איזה בעסה שנגמר!

איילת: אז...מאחר וזה הלילה האחרון אנחנו פשוט נעביר ערב כיף מסביב למדורה.

צוף: מצויין! יש לי המון צ'יזבאטים

אלון: נו באמת, הוא חושב שאנחנו בצופים...

תומר: הבאתי בקבוק יין אז אפשר לחגוג

אלון: וזה חושב שאנחנו במסיבה...

מיתר: יופי! אולי בכל זאת אשן טוב הלילה

תמר: גם הבאתי עוד המון נישנושים...

אילן: אני רק מבקש שלא תזרקו ניירות ועטיפות בשטח.

**(איילת מסתכלת סביב על המאהל)**

איילת: טוב, אני רואה שאתם מאורגנים יפה. קבלו ח"ח.

תומר: **(בהתלהבות)** מתי נקבל? אני תמיד רעב.

איילת: ח"ח זה קיצור של חיזוק חיובי.

תומר: אה.

**(כולם צוחקים)**

בועז: יש לנו דרבוקה פה כמו בכל הטיולים, מישהו יודע לנגן?

**(אף אחד לא מרים יד)**

בועז: חבל..

אושרי: אני יודע.

אורי: אני יודע קצת.

אושרי: ואני יודע גם לשיר.

בועז: נהדר, אז אתה מוזמנים לנגן ולשיר לנו.

תומר: **(מביא את הבקבוק)** שנעשה לחיים?

אושרי: כן!

**(מוסיקה. הם מוזגים ומרימים לחיים. פריז. איילת מסתכלת עליהם ויוצאת)**

**תמונה 6 –**

**כולם מסביב למדורה. מיתר שתתה קצת יותר מדי.**

מיתר: רוצים לשמוע סוד?

תומר: הופה...נכנס יין יצא סוד.

אושרי: בטח שרוצים!

צוף: אני אוהב סודות.

אלון: **(לצוף)** אולי די כבר?

בועז: קדימה מיתר, אנחנו מקשיבים.

מיתר: אנחנו ביחד כבר ארבעה ימים ולא יצא לנו להכיר כל כך אבל אני כתבתי בשבילכם שיר.

צוף: וואו.

אילן: נשמח לשמוע.

אלון: מי אמר?

אושרי: קדימה!

צוף: אני חייב לצלם אותך.

**(מיתר פותחת בהתרגשות את הפנקס ומכחכחת בגרונה)**

בועז: תתקדמי שנראה אותך.

**(מיתר נעמדת)**

מיתר: אני קצת מתביישת...

תומר: רוצה עוד יין?

**(לפתע אורי קם, ניגש אליה ונותן לה חיבוק)**

אורי: כולם אוהבים אותך פה.

מיתר: תודה. **(היא מתחילה לקרוא)**

***הלב שמחפש מכסה ולא יודעת איפה***

***ומה אם לא אמצא עכשיו?***

***אני כאן במקום הזה עם פינות פתוחות בלב***

***של כל אחד וכל אחת***

***והנה אני קצת יותר פורחת***

***פזמון: הלב מחובר לקולות ולהרים הבודדים***

***מתחיל לשיר את הצלילים***

***כי זה מקום בטוח שאפשר עליו לפרוח***

***לאט לאט...***

***יצאתי לשחרר קצת את המוח מגלגל המחשבות***

***כי הן תמיד רצות על מה?***

***על מה שעוד יכל להיות ואני קצת כבויה אולי שבויה***

***ולפעמים גם לא סומכת***

***על כוחות שיש בי***

***פותחת דף חדש עם ציורים מוכפל ברוח***

***האם יתן ללב שוב כוח?***

***כי זה הזמן שעוד צריך לתת אוויר וזה יבוא***

***כן, זה יבוא***

***אני יודעת כבר לנוח***

**(אושרי מתחיל למחוא לה כפיים וכולם מצטרפים אליו)**

אושרי: את מוכשרת מאוד מיתר. אני יכול לקבל עותק של השיר?

מיתר: בטח!

**(מיתר מעתיקה את השיר ונותנת לו)**

**תמונה 7 –**

**כולם ממשיכים לשבת סביב המדורה. תומר קם וניגש אל אלון שנשען בצד על עץ.**

תומר: רוצה עוד כוס יין?

אלון: ממש לא.

תומר: למה?

אלון: אני לא סובל את הצביעות הזאת.

תומר: על מה אתה מדבר?

אלון: אתה לא רואה?

תומר: רואה מה?

אלון: איך כולם מתלהבים ומשחקים אותה...

תומר: לא חשבת שאולי הם מתכוונים לזה?

אלון: תעשה לי טובה...חצי מהאנשים פה סובלים מכל רגע.

תומר: נראה לי שרק אתה זה שסובל.

אלון: לפחות אני לא צבוע.

**(תומר הולך ומתיישב על הגזע)**

תומר: הכל בעיניי המתבונן. תגיד, למה באת לטיול הזה?

אלון: כי הכריחו אותי.

תומר: אבל אתה כבר כאן לא? זו בחירה שלך איך אתה מעביר פה את הזמן. אני יודע שהכרתי כאן כמה אנשים ממש מעניינים. אנשים זה כמו אוכל לכל אחד יש תבלינים אחרים, צורה אחרת, מרקם שונה אבל אנחנו חייבים אותם אחרת לא נשרוד..

אלון: אני עייף.

תומר: אז לך לישון.

אלון: לא, אני עייף מעצמי.

תומר: אז תוסיף תבלין אחר. זה לא קשה.

**(שתיקה)**

תומר: רוצה עוד כוס יין?

אלון: למה לא בעצם...

**(תומר מוזג לו עוד כוס והם מצטרפים אל כולם למדורה)**

תומר: תראו מי החליט להצטרף אלינו!

אלון: מיתר, זה היה שיר מאוד יפה.

**(אורי ניגש אליו ומחבק אותו כולם מתלהבים)**

**תמונה 8**

צוף: הגיע זמן לצ'יזבאט לא?

כולם: כן כן!

תומר: רגע! עם צ'יזבאט צריך משהו מתוק לא? **(הולך להביא מרשמלו)**

אורי: מי רוצה סוכריה?

**(עובר ומחלק לכולם)**

צוף: היה היה פעם לפני הרבה שנים ילד ושמו גיל.

אלון: גיל המגעיל?

**(כולם צוחקים)**

אלון: סתם, סתם...

מיתר: נו תמשיך.

צוף: גיל היה ילד מאוד מיוחד. הוא אהב לעשות בדיוק ההפך ממה שמבקשים ממנו. אם היה קר וכולם לבשו ארוך...הוא בכוונה לבש קצר. כשכולם הלכו לבית ספר הוא היה בורח ליער, בכוונה. זה היה גיל שלנו. יום אחד הוא ברח והסתובב לו ביער אבל הפעם לא הצליח למצוא את הדרך חזרה. הוא הלך לאיבוד.

אושרי: יוווו מה הוא עשה?

צוף: מה שלא ניסה, לאן שלא הלך, הוא לא הצליח למצוא את הדרך בחזרה. הערב ירד וגיל התחיל לפחד. אולי זה מגיע לי חשב? בגלל איך שאני מתנהג אז עכשיו אלוהים מעניש אותי?

אלון: מה הבאת את אלוהים פתאום?

תומר: זה בכאילו.

אילן: נו?

צוף: בקיצור, גיל שלנו התחיל מרוב פחד לדמיין דברים כי פתאום הגיעה ציפור כחולה והתחילה לדבר אליו.

**(כולם יושבים ומרותקים לסיפור)**

צוף: הציפור היפה והכחולה אמרה לו שהיא יכולה לעזור לו. אבל גיל שלנו לא סמך על אף אחד, הרי בגלל זה היה מתנהג הפוך מכולם. כולם איכזבו אותו תמיד. הציפור המשיכה להתעופף סביב גיל ולצייץ אליו, מנסה להראות לו את הדרך. אבל גיל לא רצה להקשיב לה, הוא חשד שגם הציפור רוצה להזיק לו. עד שבסוף...

תומר: הוא החליט לצוד אותה כי לא היה לו מה לאכול ביער.

בועז: די, אנחנו באמצע המתח!

צוף: רגע, אני חייב לצלם את הפרצופים שלכם עכשיו!

**(צוף מחפש את המצלמה שלו ולא מוצא אותה)**

צוף: מישהו ראה את המצלמה?

בועז: אולי היא באוהל?

**(כולם קמים ומתחילים לחפש את המצלמה בכל האזור)**

אלון: אבל מה קרה בסוף הסיפור?

אילן: אולי שכחת אותה איפושהו.

**(כולם ממשיכים לחפש ולחפש)**

צוף: היא נעלמה!

**(שומעים פתאום רעש)**

בועז: תהיו בשקט שמעתי משהו.

מיתר: אמא'לה.

תומר: גם אני שמעתי!

אילן: זה בטח סנאי מצוי.

מיתר: אני מקווה שאתה צודק.

**(שוב נשמע רעש)**

אושרי: יש לי אולר בתיק, להביא?

בועז: טוב, אני אלך לבדוק. רגע, איפה איילת?

תומר: אולי היא הלכה לשירותים?

צוף: האמת שהיא לא כאן כבר הרבה זמן כשחושבים על זה.

מיתר: רק שלא הלכה לאיבוד.

**(שוב רעש, כולם קופצים על הרגליים)**

מיתר: אמא'לה, אני מתה!!!

**(אלון נותן לה צ'פחה קטנה)**

אלון: את חיה ונושמת.

בועז: אושרי , רוץ להביא את האולר!

**(אילן ניגש עם ענף גדול ביד)**

אילן: אין כמו אוצרות הטבע.

בועז: צודק! מי בא איתנו ומי נשאר?

תומר: אני איתכם!

צוף: גם אני.

אושרי: גם אני.

מיתר: גם אני.

אלון: אני בטח לא אפספס את זה.

בועז: יופי. אורי, אתה תישאר כאן ותשמור על המאהל.

**(אורי מצדיע, השאר מתארגנים, לוקחים פנסים ומתחילים ללכת. אילן מוביל, בועז בסוף. מוסיקת מתח)**

**תמונה 9**

**(הם צועדים בתור, אילן בראש ובועז במאסף. כולם אוחזים בפנסים האווירה מתוחה)**

אילן: יש כאן עקבות טריים.

**(בועז מתכופף ומרים טישו מקומט)**

בועז: מה זה?

**(כולם מסתכלים שוב רעש)**

אושרי: זה בא משם! **(מצביע)**

צוף: קדימה, בואו נבדוק את זה.

מיתר: אתה בטוח? אולי זה מסוכן!

**(אילן מתחיל לצעוד לאט וכולם אחריו לפתע הוא מבחין במשהו בין העצים. רואים משהו מכוסה בשמיכה והוא מסמן לבועז. בועז מתקדם ומושך בבת אחת את השמיכה. מתחת לשמיכה מתגלה איילת עם הפלאפון ביד)**

איילת: אההה!

בועז: זו את!!! מה את עושה פה?

איילת: אה...כלום **(מחביאה את הפלאפון בכיס).** הייתי צריכה קצת שקט אז התרחקתי...לא ביג דיל. אה, תחזרו מיד למאהל!

צוף: את בסדר? צריכה עזרה במשהו?

איילת: ממש ממש לא.

אושרי: אני אוביל את הדרך חזרה! אולי נמצא כמה עצים למדורה בדרך שלא תיכבה.

אילן: רעיון טוב.

מיתר: כן, קר הלילה.

תומר: רוצים שאבשל לכם איזה תבשיל?

כולם: כן!!!

**אושרי מוביל אותם חזרה,אילן במאסף. בועז נשאר לבד עם איילת.**

בועז: הכל בסדר איתך?

איילת: ברור!

בועז: את יודעת שאסור פלאפונים בטיול. זה לא דוגמא טובה.

איילת: אני לא צריכה שתטיף לי מוסר, בסדר? אני יודעת טוב מאוד מה מותר ומה אסור תודה רבה.

בועז: תשמעי, אנחנו עובדים יחד כבר כמה שנים ואני חושב שאני מכיר אותך די טוב..

איילת: אז?

בועז: בזמן האחרון אני מרגיש שאת לא פה באמת.

איילת: איזה שטויות...

בועז: את יודעת, אני תמיד חוטף ממך והאמת שלא מאוד אכפת לי. התרגלתי. אבל לאחרונה את הפכת להיות ממש נבזית. את רוצה להגיד לי משהו?

איילת: לא.

בועז: כי אני יודע שטעינו בדרך. היינו צריכים ללכת במסלול האדום ואת התעקשת על הירוק.

איילת: אז למה לא אמרת כלום?

בועז: את לא הקשבת לי..

איילת: חבל שלא אמרת כלום.

בועז: ניסיתי. אבל לא רציתי שתרדי עליי, לא תודה **(מתחיל ללכת חזרה)**

איילת: חכה! **(שתיקה)** אני מסתכלת עלייך ורואה את עצמי לפעמים. חדור מוטיבציה, אסרטיבי, פותר כל בעיה בקלות. ואני מודה...קשה לי.

בועז: מה קשה?

איילת: אני כבר התעייפתי. אני פשוט לא מסוגלת להודות שאני לא יכולה לעשות את זה יותר. שאין לי את זה יותר.

בועז: אולי את צריכה הפסקה.

איילת: לא. אני צריכה להמשיך הלאה. **(שתיקה)** התקשרתי עכשיו הביתה. הייתי חייבת לקבל קצת כוחות כדי להמשיך. אני אוכלת את עצמי על הטעויות שאני עושה ועל זה שאתה זוכר את כל הפרטים בכזאת קלות! מה קרה לי? פעם הייתי יכולה לצעוד שעות מבלי להתעייף. הייתי מכירה כל פינה בארץ הזאת .נהניתי מכל דקה.

בועז: הכל עוד יחזור אלייך את תראי.

איילת: אני חושבת שאני כבר לא רוצה את זה.

בועז: אז תעזבי.

איילת: ואז? מה אני אעשה עם עצמי? אני לא יודעת ולא אוהבת לעשות שום דבר חוץ מלהדריך טיולים.

בועז: באמת שום דבר?

איילת: **(חושבת)** אולי לשחק...

בועז: לשחק במה?

איילת: לשחק על הבמה. להיות שחקנית.

בועז: אה! נו? נשמע נהדר.

איילת: באמת?

בועז: בטח. את גם מאוד מוכשרת.. תמיד הצלחת לעבוד עליי **(צוחק)**

איילת: איך אתה תמיד יודע להגיד את הדבר הנכון.

בועז: למדתי מהטובה ביותר.

איילת: תודה.

בועז: אין בעד מה. שנחזור? **(עוזר לאיילת לקום)**

**(מתחילים ללכת חזרה)**

איילת: בועז?

בועז: כן?

איילת: אני חושבת שאתה צריך לסיים את המסלול הזה.

בועז: באמת?

איילת: כן. בתור המדריך הראשי.

**(איילת מורידה מצווארה את התו מדריך ומעבירה אל בועז)**

**תמונה 10**

**(בועז ואיילת חוזרים למאהל ורואים את כולם בהתרגשות)**

בועז: מה קרה?

צוף: אורי מצא לי את המצלמה!

בועז: באמת, איפה היא הייתה?

מיתר: סנאי לקח אותה!

אורי: כן, הוא החביא אותה בתוך העץ **(מראה על המקום שהסנאי החביא)**

צוף: תודה! אתה אולי שקט אבל רואה הכי טוב מכולנו. **(לכולם)** אני מתנצל אם חשדתי בכם שגנבתם לי אותה, זו מצלמה יקרה והיא חשובה לי מאוד.

אלון: רגע, אז מה קרה בסוף הסיפור?

כולם: כן! איך זה נגמר?

תומר: הוא בישל את הציפור על האש?

**צוף צוחק**

צוף: גיל הילד החליט לסמוך על הציפור ולהסתכל על מה שיש לחיים להציע לו בדיוק כמו שאני אוהב להסתכל, דרך המצלמה.

מיתר: מרגש.

אורי: **(ניגש ומחבק את צוף)** אנחנו אוהבים אותך.

איילת: טוב, אני פורשת...לילה טוב לכולם.

**כולם אומרים לילה טוב אחד לשני.**

צוף: איילת, מתי ההשכמה מחר?

איילת: כדאי שתשאל את בועז. מהיום הוא המדריך הראשי שלכם.

כולם: מה? באמת???

מיתר: ומה איתך? מה את תעשי?

איילת: אני פה להנות מהטבע.

אורי: **(ניגש ומחבק את איילת)** אנחנו אוהבים אותך.

איילת: גם אני אתכם.

**כולם מצטרפים לחיבוק אחד גדול**

איילת: מה היינו עושים בלי אורי??

צוף: אורי הוא הציפור הכחולה שלנו.

אושרי:ח'ברה, יש לי הפתעה!

כולם: מה? מה? מה ההפתעה?

תומר: הבאת עוגה?

אושרי: לא. זה התחום שלך.

בועז: באמת רציתי לשאול אם תרצה להצטרף קבוע בתור השף בטיולים. תרצה?

תומר: באמת? זה החלום שלי לבשל לאנשים.

אלון: לפעמים חלומות מתגשמים.

מיתר: אז אושרי, מה ההפתעה?

אושרי: הלחנתי מנגינה לשיר שלך. תרצו שאשיר לכם אותו?

כולם: בטח!!!!!

**אושרי שר ומנגן. פזמון שני כולם מצטרפים. השיר נגמר וכולם מוחאים כפיים.**

אלון: אולי נישאר עוד לילה??

**כולם צוחקים.**

**-סוף-**